Stormers slag Sharks in Haaitenk afDie Stormers vertrap die Sharks in Durban. (Foto: Twitter/ Stormers) Wanneer ŉ rugbyspan nege strafskoppe in die eerste helfte afstaan, in die skrums sukkel, twee lynstane op sy eie ingooie verbeur en boonop swak verdedig, wag daar groot teëspoed. Dít het die Sharks Saterdagmiddag in ŉ bedompige Kingspark-stadion beleef toe die Stormers hul wedstryd in die Verenigde Rugbykampioenskap met 46-19 gewen het, nadat die Kaapse besoekers rustyd met 24-7 voor was. Sake het vir ŉ wyle vir die Sharks opgevlam toe Gerbrandt Grobler kort voor rustyd sy span se eerste drie gedruk het, maar die vlam is gou ná rustyd weer geblus. Boonop het die Sharks in die tweede helfte ŉ verdere vyf strafskoppe afgestaan en aanhou sukkel in die skrums. Wanneer laas het dit gebeur? O ja, toe die Sharks met 35-0 deur Cardiff in die Durbanse reën afgeransel is. Ja, daar is versagtende omstandighede, want baie min spanne sal sonder hul yster-Springbokke soos Eben Etzebeth, Oxe Nche, Bongi Mbonambi, Thomas du Toit en Siya Kolisi voorlangs, en Grant Williams, Jaden Hendrikse en Lukhanyo Am agterlangs, die mas kan opkom. Maar kom ons wees eerlik, die Sharks was vir die grootste gedeelte tandeloos en is soos lammers ter slagting gelei. Gee alle eer aan die Stormers, wat ook sonder ŉ paar Springbokke moes klaarkom. Die Stormers het hul tweede posisie verder met ses sprankeldrieë op die punteleer met ŉ bonuspuntesege bevestig. Hulle staan vir bitter min spanne terug en agterlangs is spelskeppers soos Herschel Jantjies, Manie Libbok, Dan du Plessis en Seabelo Senatla pure plesier. Hul nuwe aanwins, die oud-Sharks-slot Ruben van Heerden, het ook gekook. Die Sharks is met dié nederlaag steeds agtste op die puntelys en sal hard moet spook om nie uit die uitkloprondes gedwing te word nie. Die Springbokke gaan vir sewe weke nie beskikbaar wees nie en daar sal baie diep gedelf moet word, anders gaan hulle op die afgrond bly leef. Punte: Stormers 46 (24): Drieë: Herschel Jantjies, Ruben van Heerden, Joseph Dweba, Seabelo Senatla, Suleiman Hartzenberg, Manie Libbok. Doelskoppe: Libbok (4), Clayton Blommetjies. Strafdoele: Libbok (2). Sharks 19 (7): Drieë: Gerbrandt Grobler (2), Dan Jooste. Doelskoppe: Curwin Bosch (2).